જોકે આ ‘લાસ્ટ ચાન્સ બજેટ’માં ડૉ. મનમોહન સિંહ અને ચિદમ્બરમને મારો મુખ્ય પ્રસ્તાવ અને સ્પષ્ટ સૂચન એ છે કે ભ્રષ્ટાચારને ડામો અને દેશની ન્યાયપ્રણાલીને સક્રિય બનાવો. આક્રોશ ઘણો છે અને જનતા હવે વધુ માફી આપવા માટે તૈયાર નથી. રાષ્ટ્રવ્યાપી આક્રોશ જન્માવનાર દિલ્હીના જઘન્ય ગૅન્ગ-રેપની ઘટનાને જ યાદ કરી જુઓ. અપરાધીઓમાં ભયની સ્થાપના કરે એવી સજાના અભાવના કારણે આ પ્રકારના કેસો અવારનવાર બનતા રહે છે. અને આ દેશને આર્થિક તથા શારીરિક બળાત્કારોમાંથી મુક્ત કરાવી શકવાની ચાવી સક્રિય ન્યાયતંત્ર પાસે રહેલી છે. સક્રિય ન્યાયતંત્ર ભારતમાં ભ્રષ્ટાચારની મુખ્ય સમસ્યા પણ ઉકેલી નાખશે.